**Măcar un ceas**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mai depăn nopți și zile cu furtună,

Pendulul din perete s-a stricat,

Nu curge timpul, doar afară tună,

Iar eu mă simt un rege-abandonat.

Tu ești departe, Roma te îmbie,

Trimiți pe vânt povești din Vatican,

Dar burgul meu e fără poezie

Cât ești latină şi oftez în van.

E scris în stele,-ai să revii odată

Pe țărmul unui basm unde-am rămas,

Minune greacă-ntoarce-te și iartă,

Mai dă-mi din slova ta măcar un ceas.

- În Colosseum azi se-nfruntă zeii

Şi-n Forum e tăcere ca-n mormânt,

Leandrii cresc din tâmplele femeii

Ce ţi-a trimis povestea ei pe vânt.

Sub paşii mici granitul sângerează,

Mi-e dor de tine, fapt cotidian,

Oriunde-aş fi, în zori sau în amiază,

Eşti rugăciunea inimii, Ioan.

San Piedro găzduieşte însăşi viaţa,

Îngenunchez pe-o margine de cer,

Mă rog să-i scrii destinului prefaţa

Plină de har, iubire şi mister.

Ioan Grigoraș Liliana Trif